Yalɛ, January 12
Kunli ɛva mɔɔ fɛta ɔ ye la ɛmaa ye, na yelɛ noko ɛva mɔɔ fɛta ɔ hu la ɛmaa ye.
Baebolo ne ɛnga ɛhulolɛ nwo nyɛleɛ fɔɔnwo mɔɔ ɔwɔ kɛ agyalɛma da ye ali kile bɛ nwo kolaa na bɛanyia nla nu ngitanwolilɛ la, noko ɔse bɛla ɛlɔlɛ ali. (Sɔl. 1:2; 2:6) Ɔwɔ kɛ Kilisiene agyalɛma dwenle bɛ gɔnwo mɔ nganeɛdelɛ nwo. Saa agyalɛma nyia ɛlɔlɛ kpole maa Nyamenle nee bɛ gɔnwo mɔ a, ɔnrɛmaa awie biala anzɛɛ debie biala ɛnrɛzɛkye bɛ agyalɛ ne. Noko nlanwonvoninli ɛnleanlɛ mɔɔ ɛha agyalɛma bie mɔ anwo la ɛzɛkye agyalɛ ne. Saa nlanwonvoninli ɛnleanlɛ anzɛɛ debie gyɛne biala maa ɛnyia nla nwo atiakunluwɔzo a, ɔwɔ kɛ ɛkpo ye ndɛndɛ. Awie mɔɔ ɔnle bɛ ye anzɛɛ bɛ hu mɔɔ bɛ nee ye di anyezo la ɛngile ɛlɔlɛ na ɔwɔ kɛ bɛkoati. Saa yɛkakye kɛ Nyamenle nwu yɛ nzuzulɛ nee yɛ nyɛleɛ a, ɔbamaa yɛayɛ mɔɔ sɔ ɔ nye la na yɛamaa yɛ nwo ahɔ zo ade.
Folɛ, January 13
Yɛtɛgyakyile kɛ yɛbayɛ asɔne yɛamaa bɛ na yɛazɛlɛ kɛ [Nyamenle] ɛhulolɛdeɛ ne anwo nɔhalɛ ndelebɛbo ne ɛyi bɛ tɛkɛɛ.—Kɔl. 1:9.
Saa ɛnee Kilisienema mɔɔ wɔ Kɔlɔsae la babɔ bɛ ɛbɛla ‘bɛamaa yeafɛta Gyihova na dahuu bɛayɛ mɔɔ ɔkulo la’ a, ɛnee ɔwɔ kɛ bɛnyia Nyamenle ɛhulolɛdeɛ ne anwo ndelebɛbo. Ɛhye baboa bɛ yeamaa bɛ “ɛbɛlabɔlɛ ne [azo] ara nvasoɛ wɔ gyima kpalɛ biala” anu, titili wɔ edwɛkpa ne nolo ɛbɔlɛ nu. (Kɔl. 1:10) Saa Gyihova sonvolɛ bie ɛzonlenlɛ bazo ma a, ɔwɔ kɛ ɔsukoa Baebolo ne dahuu. Ɔwɔ kɛ yɛboa Baebolo sukoavoma yɛmaa bɛnwu nɔhalɛ edwɛkɛ ɛhye. Bieko, ɔwɔ kɛ yɛdayɛ mumua ne yɛnwu kɛzi ɔhyia la. Ɔwɔ kɛ yɛkola yɛsukoa Baebolo ne dahuu. Yemɔti biza ɛ nwo kɛ, ‘Saa suamenlema ka edwɛkɛ mɔɔ nee Baebolo ngyinlazo ɛnyia anzɛɛ bɛbiza kpuya mɔɔ yɛ se a, mekola megyinla Baebolo ne azo mebua ɔ? Saa yɛka nvasoɛ mɔɔ yɛnyia yɛfi yɛ ti anwo Baebolo ɛzukoalɛ nu la anwo edwɛkɛ yɛkile awie mɔ a, bie a yɛbaboa bɛ yɛamaa bɛanwu nvasoɛ mɔɔ wɔ zo kɛ bɛbazukoa Ngɛlɛlera ne kpalɛ la. w16.08 4:3, 4
Molɛ, January 14
Yɛ nee . . . sunsum ɛtane ɛlɔne mɔɔ bɛwɔ anwuma lɔ la a ɛlɛko a.—Ɛfɛ. 6:12.
Ɔnle kɛ yɛmaa ewiade ne anu “ninyɛne mɔɔ ɛsosɔ ndinli” mɔɔ bie a le bɛ ngilehilelɛ, bɛ adalɛ nrɛlɛbɛ, nee nyɛleɛ mɔɔ boda mɔɔ le kɛ ɛbɛlatane ɛbɔlɛ, tɛba ɛnlonlɛ, nzabolɛ nee nyile mɔɔ bɛfa bɛdi gyima wɔ adenle ɛtane zo la di yɛ nwo zo konim. Eza ɔwɔ kɛ dahuu yɛko yɛtia yɛ sinlidɔlɛ nee bɛsanudolɛ. (2 Kɔl. 10:3-6; Kɔl. 3:5-9) Asoo yɛbahola yɛali agbɔvolɛ ɛhye mɔ anwo zo konim? Ɛhɛe, noko kyesɛ yɛbɔ mɔdenle. Pɔɔlo vale ɔ nwo totole awie mɔɔ ko la anwo na ɔhanle kɛ: “Mentoto me abotokuma ne mɔ mgbane mgbane.” (1 Kɔl. 9:26) Kɛ mɔɔ awie mɔ nee bɛ agbɔvolɛ ko la, ɔwɔ kɛ yɛdayɛ noko yɛ nee yɛ agbɔvolɛ ko. Gyihova tete yɛ wɔ konle ne anu yɛɛ ɔboa yɛ. Yemaa yɛ adehilelɛ mɔɔ bahola alie yɛ ngoane la wɔ ye Edwɛkɛ ne anu. Eza ɔdua yɛ mbuluku ne mɔ, debiezukoalɛ nee nyianu ɛhɔlɛ zo ɔboa yɛ. Asoo ɛlɛfa mɔɔ ɛlɛsukoa la wɔabɔ wɔ ɛbɛla? w16.09 2:2, 3
zul_Latn kbp_Latn twi_Latn eng_Latn bam_Latn twi_Latn sot_Latn twi_Latn twi_Latn